22. oktoobril 2006. a. sai teoks kirikutekstiili sõprade esimene reis - käisime Haapsalus ja Ridalas. Koos Marju, Ruthi ja Sirjega tutvusid kirikute ja kirikutekstiilidega kolm kreeklannat. Maria ja Theodora õpivad konservaatoriteks ja läbisid Eestis oma praktikat. Nad töötasid tekstiilikonservaatorite käe  alla Ennistuskojas Kanut ja Eesti Vabaõhumuuseumis. Õige pea lõpeb nende praktika Eestis. Olga oli oma sõbrannadele Eestisse külla tulnud.    Sõitsime välja hommikul kell 8.00. Haapsallu jõudes kiikasime sisse Moskva patriarhaadi alla kuuluvasse õigeusu kirikusse. Seejärel võtsime osa EAÕK Haapsalu Maria-Magdaleena kirikus toimuvast jumalateenistusest. Sellele järgnes lasteristimistalitus ning siis sai sõna Sirje. Ta rääkis kohalolijaile õigeusu kirikutekstiilidest. Preester Jüri Ilves tõi koguduse  varade hulgast esemeid meile vaatamiseks välja.    Õigeusu kirikust suundusime oma väikese seltskonnaga EELK Haapsalu Toomkirikusse, kus said lahti rullitud ja üle vaadatud kõik Maasike Maasiku loodud tekstiilid.    Pärast Toomkirikut oli aeg keha kinnitada. Müüriääre kohvik oli selleks tore koht.    Kõht täis sõitsime EELK Ridala kirikusse. Seal köitsid pilku altar, kantsel ja seinamaalingud. Tekstiilidest on sealses kirikus 1990. aastatel ühes Läänemaa kombinaadis  valmistatud altari- ja kantslikatted ning stoolad. Kirikuteenija näitas meile ka neid kaasulaid ja stoolasid, mida kannab praegune Ridala kiriku õpetaja.